સૉશિઅલ મીડિયા અનિવાર્ય અનિષ્ટ છે. તે અનિવાર્ય બની ગયું છે અને ફેસબુક દ્વારા કેમ્બ્રિજ એનાલિટિકાને ડેટા લીક બાદ તે હવે અનિષ્ટ પણ બની ગયું છે. પરંતુ પ્રશ્ન એ થાય કે કોઈ વપરાશકારનું મૃત્યુ થાય તે પછી તેના સૉશિઅલ મીડિયા એકાઉન્ટનું શું? તેમાં રહેલી માહિતી કોણ જોઈ શકે? મેળવી શકે? આ પ્રશ્ને ઑસ્ટ્રેલિયામાં કાનૂની રીતે ચર્ચા જગાવી છે અને તે મુદ્દે સઘન સમીક્ષા થઈ રહી છે. એટર્ની જનરલ માર્ક સ્પીકમેને વિલ અને સંપત્તિ તથા પ્રાઇવસી કાયદામાં જંગી ફેરફાર કરવા માટે માગણી કરી છે. ટ્વિટર, ફેસબૂક અને ઇન્સ્ટાગ્રામ જેવાં સૉશિઅલ મીડિયા ખાતાં તેમના માલિકોનાં મૃત્યુ પછી પણ જીવિત રહે છે, ચાલુ રહે છે. પરંતુ વ્યક્તિના મૃત્યુ પછી તેના ખાતાની માલિકી, તેમાં રહેલી સામગ્રી કોણ જોઈ શકે તે અંગેના કાયદાઓ જટિલ છે.